Die afgelope 50 jaar het ’n hele aantal leraars die gemeente gelei: Ds. B. B. de Klerk, ds. Samuel Morkel, ds. Petrus Beukes en ds. P. D. Cloete. Die eerste drie was die strydrosse wat die kerk deur moeilike driwwe en deur die ergste groeipyne getrek het. “Om baie kampvure en in alle dienste van ons geliefde kerk sal ons altyd hoed afhaal vir hulle,” het Campbell gesê.
Van ’n skrale groepie lidmate het die kerk tot 13 gemeentes vanaf die Weskus tot in die Verre Suide uitgebrei.
In terme van die herdenking sal dit volgens die organiseerders vanaf 16 tot 23 Julie ’n heuglike en feestelike tyd wees. Op Saterdag 22 Julie word ’n sangfees gehou waaraan al die gemeentes deelneem. Daarvoor is die lied “Vyftig jaar” deur een van die koorleiers geskryf.
“Dit beloof om ’n wonderlike geleentheid te wees om vir die Hemelse Meester dankie te sê vir Sy groot genade oor ons!” het Campbell afgesluit.